„ Ég er búinn að vera í sambandi við mitt fólk fyrir vestan , starfsfólk skólans og það eru allir öruggir , allir heilir . Það skiptir mestu , “ segir Runólfur Ágústsson , stjórnarformaður Lýðháskólans á Flateyri , í samtali við mbl.is . Hann er sjálfur í Reykjavík en hefur heyrt í fólki á Flateyri í nótt . Hluti 27 nemenda skólans býr í smáhýsum á Flateyri og hafa þau verið rýmd eftir að flóðin féllu og nemendurnir komnir í öruggt skjól . „ Sá hluti nemenda sem býr í smáhýsunum hefst nú við í kennsluhúsnæði skólans í Samkomuhúsinu þar sem húsin hafa verið rýmd eftir áætlun . Hinn hluti nemendahópsins dvelst á heimili sínu í nýjum nemendagörðum sem skólinn rekur í miðju þorpsins , “ sagði Runólfur á Facebook í nótt og bætti við að stjórn skólans og starfsfólk þakki af öllu hjarta fyrir að ekki fór ver .